Kuningatar Elisabet | Timanttisalonki | Sivu 2
04/06/2019 / timanttisalonki	/ 12 kommenttia
Yhdysvaltain presidentti Donald Trump on vaimonsa Melania Trumpin kanssa parhaillaan valtiovierailuilla Isossa-Britanniassa. Kuningatar Elisabet emännöi presidenttiparia lyhyesti jo viime kesänä Windsorin linnassa, mutta tuolloin kyseessä oli lyhyt ja hiukan epävirallisempi tapaaminen. Nyt vasta presidenttipari ja Trumpin klaanin aikuiset lapset pääsivät todistamaan brittihovin vieraanvaraisuutta ja kuninkaallisen perheen viehätysvoimaa kirjaimellisesti täydessä loistossaan Buckinghamin palatsissa – valtiovierailu tarkoittaa juhlaillallista ja ennen kaikkea tiaroja! En perehdy vierailun ohjelmaan sen enempää, vaan otetaan pitkästä aikaa katsaus puhtaasti asuihin ja koruihin.
Kuningatar Elisabetin rautaiset ammattilaisen otteet tulivat vierailun myötä jälleen esiin. Yli 60 vuotta kestäneen valtakautensa aikana kuningatar on tavannut vaikka millaisia johtajia pitkin maailmaa, mutta kuningatar Elisabetin tehtävänä on emännöidä, hurmata ja vahvistaa maiden välisiä suhteita, vieraasta riippumatta. Poliittiset kannanotot tai vierasta loukkaavat mielenilmaukset eivät kuulu kuninkaallisen perheen tapoihin, vaikka henkilökohtainen mielipide olisi mitä tahansa. Voimme vain arvailla, mitä kenenkin mielessä todellisuudessa liikkui, mutta vieraan ja kameroiden edessä hymyillään.
Trumpit, kuningatar Elisabet sekä prinssi Charles ja herttuatar Camilla. Kuva: Press Association